Samsungs Galaxy S10 med Infinity-O-skærm lækket

Telefonen på billedet herover er angiveligt den kommende Samsung Galaxy S10, der er udrustet med koreanernes alternativ til den forhadte “notch”; en skærm med et lille kamerahul i højre hjørne. Den såkaldte Infinity-O skærm. S10 forventes lanceret indenfor et par måneder – sandsynligvis lige inden Mobile World Congress i februar.

Det har føget med computertegninger og mere eller mindre realiste “læk” af Infinity-O-skærmen de sidste måneder. Men dette seneste læk er anderledes interessant, fordi det kommer fra den temmelig pålidelige sladrehank Evan Blass, der oftere har ret end han tager fejl. Billedet stammer fra en Twitter-opdatering, som kan ses her:

Samsung Galaxy S10 "Beyond 1," in the wild. pic.twitter.com/EMquh59Kln
— Evan Blass (@_evanblass_) January 3, 2019

Allerede tilbage i november viste Samsung, at de arbejdede på forskellige alternativer til notch’en; to skærme med små notches og så Infinity-O-løsningen med et lille hul i højre side af skærmen.

Tre Galaxy S-modeller

Som vi tidligere har skrevet om, forventes det at S10 lanceres i tre forskellige modeller med henholdsvis 5,8, 6,1 og 6,4 tommer store skærme. Den største af modellerne (S10+) rygtes at have to frontkameraer og et ellipseformet hul i skærmen.

Evan Blass mener desuden at vide, at S10’erne vil få mulighed for trådløst af oplade andre enheder. En funktion, vi tidligere har set i årets smartphone; Huaweis Mate 20 Pro.

Samsungs Galaxy S10 med Infinity-O-skærm lækket